ОПШТИНА БАЧ, У ПАРТНЕРСТВУ СА ПРОГРАМОМ УЈЕДИЊЕНИХ НАЦИЈА ЗА РАЗВОЈ, РАСПИСУЈЕ:

ЈАВНИ КОНКУРС ЗА ОРГАНИЗАЦИЈЕ ЦИВИЛНОГ ДРУШТВА

ЗА ПРЕДАЈУ ПРЕДЛОГА ПРОЈЕКАТА

У СКЛОПУ ПРОЈЕКТА ПЛАТФОРМА ЗА ОДГОВОРНО УПРАВЉАЊЕ ЈАВНИМ ФИНАНСИЈАМА

Општина Бач и пројекат *Платформа за одговорно управљање јавним финансијама* позивају све организације цивилног друштва (ОЦД) из Републике Србије да доставе предлоге пројеката који су у складу са развојним циљевима Општине Бач из следећих приоритетних области:

1. Очување и промоција културног наслеђа општине Бач;

2. Рурални развој и очување животне средине

3. Подршка маргинализованим групама

Износи средстава за одобрене пројекте ће бити од 5.000 до 25.000 долара.

Дужина трајања сваког пројекта може бити од 6 до 9 месеци. Изабране пројекте је потребно реализовати у периоду од септембра 2020. до јуна 2021. године.

УНДП задржава право да не додели сва расположива финансијска средства у случају да пројектни предлози не задовољавају задате критеријуме.

ПРАВО УЧЕШЋА:

Учешће у овом јавном конкурсу је отворено, на једнаким основама, за све регистроване ОЦД према Закону о удружењима, с тим што се пројекат мора релизовати на територији општине Бач.

Све заинтересоване организације цивилног друштва детаљне информације о условима за аплицирање и критеријумима за финансирање пројеката могу пронаћи у Смерницама за подносиоце пријава у оквиру јавног конкурса.

ПРЕУЗИМАЊЕ ДОКУМЕНТАЦИЈЕ:

Документација за пријаву на јавни конкурс се може преузети од 03.03.2020. слањем захтева са називом заинтересоване организације на e-mail: konkursi.udruzenja@bac.rs или лично преузимањем у Општинској управи Бач, Трг др Зорана Ђинђића 2, Канцеларија 208. Све потребне информације и електронска верзија целог пакета пријавне документације може се наћи и на веб страници општине [www.bac.rs](http://www.bac.rs).

Информативни састанак (инфосесија) у вези са позивом потенцијалним апликантима за предају предлога пројеката биће одржан у Бачу, 05.03.2020. године са почетком у 11:00 часова, у малој сали Културног центра, ул. Трг др Зорана Ђинђића бр. 4. Потенцијални апликанти ће током састанка бити детаљније упознати са конкурсом, начином пријављивања, итд.

У току трајања јавног позива биће оргaнизовани тренинзи и менторска подршка који ће бити отворени и јавни, а датум и место ће бити објављени на сајту локалне самоуправе.

ПРЕДАЈА АПЛИКАЦИЈА:

Попуњена апликација (са комплетном захтеваном документацијом) мора се доставити у три (3) примерка у штампаном облику и једном у електронском (на ЦД-у или УСБ-у), у затвореној коверти препорученом поштом или лично, током радних дана (понедељак – петак), у периоду од 7 до 15 сати, са назнаком за пројекат *Платформа за одговорно управљање јавним финансијама*, на адресу:

Општина Бач

Трг др Зорана Ђинђића 2

21420 Бач

Рок за предају апликација је **03.04.2020**. **године у 15:00 часова**. Апликације достављене након наведеног рока биће разматране једино у случају да поштански жиг указује на датум слања пре званичног истека рока.

Спољашња страна коверте мора садржати назив конкурса за предају предлога пројеката, пуно име и адресу апликанта, пуни назив пројекта и натпис „Не отварати пре званичног отварања.“

О примљеној пошиљци у општини ће се водити уредна евиденција и издавати потврде о пријему.

Сви апликанти који су предали предлоге пројеката, који су прихваћени или одбијени, биће обавештени у писаној форми о одлуци у вези са њиховим предлогом пројекта у року од 30 радних дана од дана затварања јавног конкурса. Резултати ће бити објављени на интернет страници општине, као и на огласној табли општине.